পূর্বঘোষিত কর্মসূচি অনুযায়ী রাজধানীসহ দেশের বিভিন্ন স্থানে বিক্ষোভ করেছে বিএনপির নেতৃত্বাধীন ২০ দল। শনিবার সকালে মগবাজার এলাকায় বিক্ষোভ মিছিল ও সমাবেশ করেন বিরোধী নেতাকর্মীরা। মিছিল শেষে সংক্ষিপ্ত সমাবেশে বক্তারা বলেন, জনতার গণবিস্ফোরণে স্বৈরাচারের পতন হবে। অচিরেই গণতন্ত্র পুনরুদ্ধার হবে। জনগণের লাশের উপর দাঁড়িয়ে অতীতে ক্ষমতার মসনদে কেউ টিকে থাকতে পারেনি, নব্য স্বৈরাচার আওয়ামী লীগও পারবে না। এতে বক্তব্য রাখেন বিএনপি নেতা তোফাজ্জল হোসেন, জামায়াত নেতা জিল্লুর রহমান প্রমুখ। এছাড়া, রাজধানীর যাত্রাবাড়ী, খিলগাঁও, ফার্মগেট এলাকায় ঝটিকা মিছিল করেছেন ২০ দলের নেতাকর্মীরা। ওদিকে, ঢাকার বাইরে দেশের বিভিন্ন জেলা থেকে বিরোধী জোটের বিক্ষোভের খবর পাওয়া গেছে। ঝিনাইদহ, যশোর, কক্সবাজার, দিনাজপুর, নোয়াখালীসহ বিভিন্ন স্থানে বিক্ষোভ হয়েছে।